Κοινή θέση (ΕΚ) αριθ. 20/2004

που καθορίστηκε από το Συμβούλιο στις 6 Φεβρουαρίου 2004

για την έκδοση της απόφασης αριθ. .../2004/ΕΚ του Ευρωπαϊκού Κοινοβουλίου και του Συμβουλίου, της ..., για τη θέσπιση προγράμματος κοινοτικής δράσης για την προώθηση οργανώσεων που δραστηριοποιούνται σε ευρωπαϊκό επίπεδο στον τομέα της ισότητας μεταξύ ανδρών και γυναικών

(2004/C 95 E/01)

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 13 παράγραφος 2,

την πρόταση της Επιτροπής(1),

Αποφασίζοντας σύμφωνα με τη διαδικασία του άρθρου 251 της συνθήκης(2),

Εκτιμώντας τα ακόλουθα:

(1) Η αρχή της ισότητας μεταξύ ανδρών και γυναικών αποτελεί θεμελιώδη αρχή του κοινοτικού δικαίου, που καθορίζεται στο άρθρο 2 και στο άρθρο 3 παράγραφος 2 της συνθήκης και έχει διασαφηνισθεί από τη νομολογία του Δικαστηρίου των Ευρωπαϊκών Κοινοτήτων. Σύμφωνα με τη συνθήκη, η ισότητα μεταξύ ανδρών και γυναικών αποτελεί ένα από τα ιδιαίτερα καθήκοντα και στόχους της Κοινότητας, η οποία έχει την υποχρέωση να την προωθεί σε όλα τα πεδία κοινοτικής δράσης.

(2) Το άρθρο 13 παράγραφος 1 της συνθήκης εξουσιοδοτεί το Συμβούλιο να αναλάβει κατάλληλη δράση για την καταπολέμηση όλων των διακρίσεων λόγω, μεταξύ άλλων, φύλου. Δυνάμει του άρθρου 13 παράγραφος 2, όταν το Συμβούλιο θεσπίζει κοινοτικά μέτρα ενθάρρυνσης, εκτός από την εναρμόνιση των νομοθετικών και κανονιστικών διατάξεων των κρατών μελών, προς υποστήριξη των δράσεων των κρατών μελών οι οποίες αναλαμβάνονται για να συμβάλλουν στην υλοποίηση του στόχου αυτού, αποφασίζει σύμφωνα με τη διαδικασία που αναφέρεται στο άρθρο 251 της συνθήκης.

(3) Το άρθρο 21 του Χάρτη των Θεμελιωδών Δικαιωμάτων της Ευρωπαϊκής Ένωσης απαγορεύει κάθε διάκριση λόγω φύλου, ενώ το άρθρο 23 θεσπίζει την αρχή της ισότητας μεταξύ ανδρών και γυναικών σε όλους τους τομείς.

(4) Η εμπειρία της δράσης σε κοινοτικό επίπεδο κατέδειξε ότι η προαγωγή της ισότητας των φύλων απαιτεί, στην πράξη, ένα συνδυασμό μέτρων, και ιδίως νομοθετικών πράξεων και πρακτικών δράσεων που αλληλοενισχύονται.

(5) Η Λευκή Βίβλος της Επιτροπής για την ευρωπαϊκή διακυβέρνηση τονίζει τη συμμετοχή των πολιτών στη χάραξη και εφαρμογή των πολιτικών, της συμμετοχής της κοινωνίας των πολιτών και των οργανώσεων που την απαρτίζουν και την πιο αποτελεσματική και διάφανη διαβούλευση των ενδιαφερομένων μερών.

(6) Η τέταρτη παγκόσμια διάσκεψη για τις γυναίκες που έγινε στο Πεκίνο ενέκρινε, στις 15 Σεπτεμβρίου 1995, διακήρυξη και πλατφόρμα δράσης που καλούν τις κυβερνήσεις, τη διεθνή κοινότητα και την κοινωνία των πολιτών να λάβουν στρατηγικά μέτρα για την εξάλειψη των διακρίσεων έναντι των γυναικών, καθώς και των εμποδίων στην ισότητα των φύλων.

(7) Το Συμβούλιο, με την απόφαση 2001/51/ΕΟΚ(3), θέσπισε ένα πρόγραμμα κοινής δράσης σχετικά με την κοινοτική στρατηγική για την ισότητα μεταξύ γυναικών και ανδρών. Οι δράσεις αυτές θα πρέπει να συμπληρωθούν από μέτρα υποστήριξης στους σχετικούς τομείς.

(8) Οι θέσεις του προϋπολογισμού A-3037 (αριθ. ABB 040501) και A-3046 (αριθ. ABB 040503) του γενικού προϋπολογισμού της Ευρωπαϊκής Ένωσης για το έτος 2003 και για τα προηγούμενα έτη προορίζονταν για την υποστήριξη του ευρωπαϊκού λόμπι γυναικών και των γυναικείων οργανώσεων που εργάζονται για την προώθηση της ισότητας μεταξύ ανδρών και γυναικών.

(9) Ο κανονισμός (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στο γενικό προϋπολογισμό των Ευρωπαϊκών Κοινοτήτων(4), εφεξής καλούμενος "δημοσιονομικός κανονισμός", απαιτεί να θεσπισθεί βασική νομική πράξη για την κάλυψη των υφιστάμενων μέτρων υποστήριξης, η οποία να ευθυγραμμίζεται προς τις διατάξεις του.

(10) Οι δραστηριότητες ορισμένων οργανώσεων συμβάλλουν στην προώθηση της ισότητας των φύλων, ιδίως στην περίπτωση των κοινοτικών μέτρων που απευθύνονται ειδικά στις γυναίκες.

(11) Ειδικότερα, το ευρωπαϊκό λόμπι γυναικών, το οποίο περιλαμβάνει τις περισσότερες γυναικείες οργανώσεις που υπάρχουν στα δεκαπέντε κράτη μέλη και το οποίο αριθμεί περισσότερα από τρεις χιλιάδες μέλη, διαδραματίζει πρωταρχικό ρόλο όσον αφορά την προώθηση, την παρακολούθηση και τη διάδοση των κοινοτικών μέτρων που απευθύνονται στις γυναίκες και αποσκοπούν στην επίτευξη της ισότητας μεταξύ ανδρών και γυναικών. Η δράση του εντάσσεται σε μια προοπτική γενικού ευρωπαϊκού ενδιαφέροντος.

(12) Επομένως, θα πρέπει να εγκριθεί ένα διαρθρωμένο πρόγραμμα με σκοπό την οικονομική υποστήριξη των οργανώσεων αυτών, με τη μορφή επιδότησης λειτουργίας για δραστηριότητες με στόχους γενικού ευρωπαϊκού ενδιαφέροντος στον τομέα της ισότητας των φύλων ή ενός στόχου ο οποίος εντάσσεται στο πλαίσιο της πολιτικής της Ευρωπαϊκής Ένωσης στον τομέα αυτόν και με τη μορφή επιδοτήσεων για δράση.

(13) Το παρόν πρόγραμμα προσφέρει ευρεία γεωγραφική κάλυψη λόγω του ότι η νέα συνθήκη προσχώρησης υπεγράφη στις 16 Απριλίου 2003 και του ότι η συμφωνία για τον Ευρωπαϊκό Οικονομικό Χώρο (συμφωνία ΕΟΧ) προβλέπει αυξημένη συνεργασία στον τομέα της ισότητας των φύλων, μεταξύ της Ευρωπαϊκής Κοινότητας και των κρατών μελών της, αφενός, και των χωρών της Ευρωπαϊκής Ζώνης Ελεύθερων Συναλλαγών (ΕΖΕΣ), αφετέρου. Στη συμφωνία ΕΟΧ καθορίζονται οι διαδικασίες συμμετοχής των κρατών της ΕΖΕΣ, που αποτελούν μέρος της συμφωνίας ΕΟΧ, στα κοινοτικά προγράμματα του τομέα αυτού. Εξάλλου, θα πρέπει να προβλεφθεί η δυνατότητα συμμετοχής της Ρουμανίας και της Βουλγαρίας στο παρόν πρόγραμμα, σύμφωνα με τους όρους που καθορίζονται στις ευρωπαϊκές συμφωνίες, στα πρόσθετα πρωτόκολλά τους και στις αποφάσεις των αντίστοιχων συμβουλίων σύνδεσης, και της Τουρκίας, σύμφωνα με τους όρους που καθορίζονται στη συμφωνία πλαίσιο μεταξύ της Ευρωπαϊκής Κοινότητας και της Δημοκρατίας της Τουρκίας, με την οποία θεσπίζονται οι γενικές αρχές για τη συμμετοχή της Δημοκρατίας της Τουρκίας στα κοινοτικά προγράμματα(5).

(14) Κατά τον καθορισμό των διαδικασιών χορήγησης τέτοιας ενίσχυσης, θα πρέπει να λαμβάνεται υπόψη ο ιδιαίτερος χαρακτήρας των οργανώσεων που δραστηριοποιούνται σε ευρωπαϊκό επίπεδο στον τομέα της προώθησης της ισότητας μεταξύ ανδρών και γυναικών.

(15) Η παρούσα απόφαση καθορίζει, για όλη τη διάρκεια του προγράμματος, ένα χρηματοδοτικό πλαίσιο που αποτελεί την προνομιακή αναφορά, κατά την έννοια του σημείου 33 της διοργανικής συμφωνίας, της 6ης Μαΐου του 1999, μεταξύ του Ευρωπαϊκού Κοινοβουλίου, του Συμβουλίου και της Επιτροπής για τη δημοσιονομική πειθαρχία και τη βελτίωση της διαδικασίας του προϋπολογισμού(6), για την αρμόδια επί του προϋπολογισμού αρχή μέσα στα πλαίσια της ετήσιας διαδικασίας του προϋπολογισμού,

ΑΠΟΦΑΣΙΖΟΥΝ:

Άρθρο 1

Στόχος του προγράμματος

1. Η παρούσα απόφαση θεσπίζει πρόγραμμα κοινοτικής δράσης (εφεξής "το πρόγραμμα"), για την προώθηση οργανώσεων που δραστηριοποιούνται σε ευρωπαϊκό επίπεδο στον τομέα της ισότητας μεταξύ ανδρών και γυναικών.

2. Ο γενικός στόχος του προγράμματος είναι η υποστήριξη των δραστηριοτήτων τέτοιων οργανώσεων, το μόνιμο πρόγραμμα εργασίας ή μια συγκεκριμένη δράση των οποίων εξυπηρετεί στόχο γενικού ευρωπαϊκού ενδιαφέροντος στον τομέα της ισότητας μεταξύ ανδρών και γυναικών ή επιδιώκει στόχο ο οποίος εντάσσεται στο πλαίσιο της πολιτικής της Ευρωπαϊκής Ένωσης στον τομέα αυτόν.

3. Το πρόγραμμα αρχίζει την 1η Ιανουαρίου 2004 και λήγει στις 31 Δεκεμβρίου 2005.

Άρθρο 2

Πρόσβαση στο πρόγραμμα

1. Για να είναι επιλέξιμη για επιδότηση, μια οργάνωση που δραστηριοποιείται σε ευρωπαϊκό επίπεδο στον τομέα της ισότητας μεταξύ γυναικών και ανδρών, πρέπει να πληροί τις διατάξεις του παραρτήματος και οι δραστηριότητές της πρέπει:

α) να συμβάλλουν στην ανάπτυξη και στην εφαρμογή κοινοτικών δράσεων για την προώθηση της ισότητας μεταξύ ανδρών και γυναικών·

β) να συμφωνούν με τις αρχές στις οποίες βασίζεται, και με τις νομικές διατάξεις από τις οποίες διέπεται, η κοινοτική δράση στον τομέα της πολιτικής για την ισότητα μεταξύ ανδρών και γυναικών·

γ) να έχουν διεθνική διάσταση.

2. Η εν λόγω οργάνωση πρέπει να έχει συσταθεί νομικά περισσότερο από ένα χρόνο πριν και να ενεργεί μόνη της ή με τη μορφή διαφόρων συντονιστικών ενώσεων.

Άρθρο 3

Συμμετοχή τρίτων χωρών

Εκτός από τις οργανώσεις που είναι εγκατεστημένες στα κράτη μέλη, η συμμετοχή στο πρόγραμμα είναι ανοικτή και σε οργανώσεις που δραστηριοποιούνται σε ευρωπαϊκό επίπεδο στον τομέα της ισότητας μεταξύ ανδρών και γυναικών που είναι εγκατεστημένες:

α) στα προσχωρούντα κράτη που υπέγραψαν τη συνθήκη προσχώρησης στις 16 Απριλίου 2003·

β) στις χώρες ΕΖΕΣ/ΕΟΧ, σύμφωνα με τους όρους που προσδιορίζονται στη συμφωνία ΕΟΧ·

γ) στη Ρουμανία και στη Βουλγαρία, εφόσον οι όροι της συμμετοχής τους καθορισθούν σύμφωνα με τις ευρωπαϊκές συμφωνίες, τα πρόσθετα πρωτόκολλά τους και τις αποφάσεις των σχετικών συμβουλίων σύνδεσης·

δ) στην Τουρκία, εφόσον οι όροι της συμμετοχής της καθορισθούν σύμφωνα με τη συμφωνία πλαίσιο μεταξύ της Ευρωπαϊκής Κοινότητας και της Δημοκρατίας της Τουρκίας, με την οποία θεσπίζονται οι γενικές αρχές για τη συμμετοχή της Δημοκρατίας της Τουρκίας στα κοινοτικά προγράμματα.

Άρθρο 4

Επιλογή δικαιούχων

1. Οι επιδοτήσεις λειτουργίας χορηγούνται απευθείας στους δικαιούχους που αναφέρονται στο σημείο 2.1 του παραρτήματος.

2. Η χορήγηση επιδότησης λειτουργίας βάσει ενός μόνιμου προγράμματος εργασίας ή η χορήγηση επιδότησης για μια συγκεκριμένη δράση, σε οργάνωση που επιδιώκει στόχο γενικού ευρωπαϊκού ενδιαφέροντος ο οποίος εντάσσεται στο πλαίσιο της πολιτικής της Ευρωπαϊκής Ένωσης για την προώθηση της ισότητας μεταξύ ανδρών και γυναικών, πρέπει να πληροί τα γενικά κριτήρια που καθορίζονται στο παράρτημα. Οι οργανώσεις που δικαιούνται να λάβουν επιδοτήσεις σύμφωνα με τα σημεία 2.2 και 2.3 του παραρτήματος επιλέγονται κατόπιν πρόσκλησης υποβολής προτάσεων.

Άρθρο 5

Χορήγηση της επιδότησης

1. Επιδοτήσεις λειτουργίας που χορηγούνται σύμφωνα με τα σημεία 2.1 και 2.2 του παραρτήματος σε οργανώσεις που δραστηριοποιούνται σε ευρωπαϊκό επίπεδο στον τομέα της ισότητας μεταξύ ανδρών και γυναικών μπορούν να καλύπτουν μόνο το 80 % κατ' ανώτατο όριο του συνόλου των επιλέξιμων δαπανών της οργάνωσης για το ημερολογιακό έτος για το οποίο χορηγούνται.

2. Σύμφωνα με το άρθρο 113 παράγραφος 2 του δημοσιονομικού κανονισμού και λόγω της φύσης των οργανώσεων τις οποίες αφορά η παρούσα απόφαση, ισχύει παρέκκλιση από την αρχή της βαθμιαίας μείωσης για τις επιδοτήσεις που χορηγούνται στο πλαίσιο του προγράμματος.

Άρθρο 6

Χρηματοδοτικές διατάξεις

1. Το χρηματοδοτικό πλαίσιο για την εκτέλεση του προγράμματος για την περίοδο από το 2004 έως το 2005 είναι 2,2 εκατομμύρια ευρώ.

2. Η αρμόδια επί του προϋπολογισμού αρχή εγκρίνει τις ετήσιες πιστώσεις μέσα στα όρια των δημοσιονομικών προοπτικών.

Άρθρο 7

Παρακολούθηση και αξιολόγηση

Το αργότερο στις 31 Δεκεμβρίου 2006, η Επιτροπή υποβάλλει στο Ευρωπαϊκό Κοινοβούλιο και στο Συμβούλιο έκθεση σχετικά με την επίτευξη των στόχων του προγράμματος. Η εν λόγω έκθεση βασίζεται στα αποτελέσματα που επέτυχαν οι δικαιούχοι και αξιολογεί, ιδίως, την αποτελεσματικότητά τους όσον αφορά την επίτευξη των στόχων που καθορίζονται στο άρθρο 1 και στο παράρτημα.

Άρθρο 8

Έναρξη ισχύος

Η παρούσα απόφαση αρχίζει να ισχύει την επόμενη ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.

Εφαρμόζεται από την 1η Ιανουαρίου 2004.

...,

Για το Ευρωπαϊκό Κοινοβούλιο

Ο Πρόεδρος

Για το Συμβούλιο

Ο Πρόεδρος

(1) ΕΕ C ...

(2) Γνώμη του Ευρωπαϊκού Κοινοβουλίου της 20ής Νοεμβρίου 2003 (δεν έχει ακόμα δημοσιευθεί στην Επίσημη Εφημερίδα), κοινή θέση του Συμβουλίου της 6ης Φεβρουαρίου 2004 και θέση του Ευρωπαϊκού Κοινοβουλίου της ... (δεν έχει ακόμα δημοσιευθεί στην Επίσημη Εφημερίδα).

(3) ΕΕ L 17 της 19.1.2001, σ. 22.

(4) ΕΕ L 248 της 16.9.2002, σ. 1.

(5) ΕΕ L 61 της 2.3.2002, σ. 29.

(6) ΕΕ C 172 της 18.6.1999, σ. 1· συμφωνία όπως τροποποιήθηκε από την απόφαση 2003/429/ΕΚ του Ευρωπαϊκού Κοινοβουλίου και του Συμβουλίου (ΕΕ L 147 της 14.6.2003, σ. 25).

ΠΑΡΑΡΤΗΜΑ

1. Δραστηριότητες προς υποστήριξη

Ο γενικός στόχος που καθορίζεται στο άρθρο 1 αποσκοπεί στην ενίσχυση της κοινοτικής δράσης στον τομέα της ισότητας μεταξύ ανδρών και γυναικών και στην αύξηση της αποτελεσματικότητας της δράσης αυτής, μέσω της οικονομικής υποστήριξης οργανώσεων που δραστηριοποιούνται σε ευρωπαϊκό επίπεδο στον τομέα της ισότητας μεταξύ γυναικών και ανδρών, συμπεριλαμβανομένου του ευρωπαϊκού λόμπι γυναικών.

1.1. Στις δραστηριότητες των οργανώσεων που εργάζονται στον τομέα της ισότητας μεταξύ ανδρών και γυναικών, που μπορούν να συμβάλουν στην ενίσχυση και αύξηση της αποτελεσματικότητας της κοινοτικής δράσης, περιλαμβάνονται οι ακόλουθες:

- αντιπροσώπευση ενδιαφερομένων μερών σε κοινοτικό επίπεδο,

- ενέργειες ευαισθητοποίησης με σκοπό την προώθηση της ισότητας των φύλων, ιδίως μέσω μελετών, εκστρατειών και σεμιναρίων,

- διάδοση πληροφοριών σχετικά με την κοινοτική δράση στον τομέα της ισότητας των φύλων,

- δράση που ευνοεί, μεταξύ άλλων, τον συνδυασμό του οικογενειακού και επαγγελματικού βίου, τη συμμετοχή των γυναικών στη λήψη των αποφάσεων, την καταπολέμηση της βίας κατά των γυναικών, των στερεότυπων που βασίζονται στο φύλο και των διακρίσεων στο χώρο εργασίας,

- μέτρα για την ενθάρρυνση της συνεργασίας με γυναικείες οργανώσεις στις τρίτες χώρες και για την αύξηση της ευαισθητοποίησης σχετικά με την κατάσταση των γυναικών παγκοσμίως.

1.2. Στις δραστηριότητες του ευρωπαϊκού λόμπι γυναικών, στο πλαίσιο της αντιπροσώπευσης και του συντονισμού των μη κυβερνητικών γυναικείων οργανώσεων και της ενημέρωσης των ευρωπαϊκών θεσμικών οργάνων και των μη κυβερνητικών οργανώσεων, για θέματα που αφορούν τις γυναίκες, περιλαμβάνονται οι ακόλουθες:

- παρακολούθηση της πλατφόρμας δράσης του Πεκίνου (Ηνωμένα Έθνη),

- εργασίες για τη βελτίωση της ευρωπαϊκής νομοθεσίας όσον αφορά την ισότητα των φύλων και για την ένταξη των γυναικών σε όλους τους τομείς της πολιτικής,

- συμμετοχή σε συνεδριάσεις και συνέδρια για την ισότητα των φύλων,

- ανάληψη δράσης προκειμένου να εξασφαλισθεί ότι οι απόψεις και τα συμφέροντα των γυναικών περιλαμβάνονται στις εθνικές και ευρωπαϊκές πολιτικές, ενθαρρύνοντας ιδίως τη συμμετοχή τους στη λήψη των αποφάσεων,

- ενίσχυση της ισότητας μεταξύ ανδρών και γυναικών στη διαδικασία της διεύρυνσης της Ευρωπαϊκής Ένωσης και ανάπτυξη της συνεργασίας με τις γυναικείες οργανώσεις στα προσχωρούντα κράτη μέλη.

2. Εφαρμογή των προς υποστήριξη δραστηριοτήτων

Οι δραστηριότητες που διεξάγονται από τις οργανώσεις που είναι επιλέξιμες να λάβουν επιδότηση από την Κοινότητα δυνάμει του προγράμματος, εμπίπτουν σε ένα από τα ακόλουθα μέρη:

2.1. Μέρος 1: μόνιμες δραστηριότητες του ευρωπαϊκού λόμπι γυναικών, τα μέλη του οποίου είναι, μεταξύ άλλων, γυναικείες οργανώσεις στα κράτη μέλη της Ευρωπαϊκής Ένωσης, υπό την προϋπόθεση ότι τηρούνται οι ακόλουθες αρχές:

- πρέπει να είναι ελεύθερη να επιλέγει τα μέλη της,

- πρέπει να είναι ελεύθερη να διεξάγει τις δραστηριότητές της σύμφωνα με το σημείο 1.2.

2.2. Μέρος 2: μόνιμες δραστηριότητες μιας οργάνωσης με σκοπό την επίτευξη ενός στόχου γενικού ευρωπαϊκού ενδιαφέροντος στον τομέα της ισότητας των φύλων ή ενός στόχου ο οποίος εντάσσεται στο πλαίσιο της πολιτικής της Ευρωπαϊκής Ένωσης στον τομέα αυτόν.

Σύμφωνα με το άρθρο 2, αυτό αφορά μια μη κερδοσκοπική οργάνωση η οποία αναπτύσσει δραστηριότητες αποκλειστικά προκειμένου να επιτευχθεί η ισότητα μεταξύ γυναικών και ανδρών ή μια οργάνωση με ευρύτερο σκοπό, μέρος των δραστηριοτήτων της οποίας διεξάγεται αποκλειστικά υπέρ της ισότητας μεταξύ γυναικών και ανδρών.

Μια ετήσια επιδότηση λειτουργίας είναι δυνατόν να χορηγείται για την υποστήριξη της υλοποίησης του μονίμου προγράμματος εργασίας μιας τέτοιας οργάνωσης.

2.3. Μέρος 3: συγκεκριμένες δράσεις μιας οργάνωσης με σκοπό την επίτευξη ενός στόχου γενικού ευρωπαϊκού ενδιαφέροντος στον τομέα της ισότητας μεταξύ γυναικών και ανδρών ή ενός στόχου ο οποίος εντάσσεται στο πλαίσιο της πολιτικής της Ευρωπαϊκής Ένωσης στον τομέα αυτόν.

3. Επιλογή των δικαιούχων

3.1. Επιδότηση λειτουργίας μπορεί να χορηγείται απευθείας στο ευρωπαϊκό λόμπι γυναικών, σύμφωνα με το μέρος 1 του προγράμματος κατόπιν έγκρισης κατάλληλου σχεδίου εργασιών και προϋπολογισμού.

3.2. Οι οργανώσεις που δικαιούνται να λάβουν επιδότηση λειτουργίας σύμφωνα με το μέρος 2 του προγράμματος επιλέγονται κατόπιν πρόσκλησης υποβολής προτάσεων.

3.3. Οι οργανώσεις που δικαιούνται να λάβουν επιδότηση για συγκεκριμένη δράση σύμφωνα με το μέρος 3 του προγράμματος επιλέγονται κατόπιν πρόσκλησης υποβολής προτάσεων.

4. Έλεγχοι και λογιστικοί έλεγχοι

4.1. Ο δικαιούχος επιδότησης λειτουργίας πρέπει να είναι σε θέση να θέτει στη διάθεση της Επιτροπής όλα τα δικαιολογητικά για τις δαπάνες που πραγματοποιήθηκαν κατά τη διάρκεια του έτους για το οποίο χορηγήθηκε η επιδότηση, συμπεριλαμβανομένης της επαληθευμένης κατάστασης των λογαριασμών, για μια περίοδο πέντε ετών η οποία υπολογίζεται από την τελευταία πληρωμή. Ο δικαιούχος επιδότησης φροντίζει ώστε, εφόσον χρειασθεί, τα δικαιολογητικά που βρίσκονται στην κατοχή των εταίρων ή των μελών των οργανώσεων να τίθενται στη διάθεση της Επιτροπής.

4.2. Η Επιτροπή, είτε άμεσα μέσω του προσωπικού της είτε μέσω κάθε άλλου ειδικευμένου εξωτερικού οργανισμού της επιλογής της, δικαιούται να πραγματοποιεί λογιστικό έλεγχο σχετικά με τον τρόπο που χρησιμοποιήθηκε η επιδότηση. Οι έλεγχοι αυτοί είναι δυνατόν να πραγματοποιούνται οποτεδήποτε κατά τη διάρκεια ισχύος της συμφωνίας επιδότησης, καθώς και κατά τη διάρκεια της περιόδου των πέντε ετών που υπολογίζεται από την ημερομηνία πληρωμής του υπολοίπου της επιδότησης. Τα αποτελέσματα του λογιστικού αυτού ελέγχου μπορούν, ενδεχομένως, να οδηγήσουν σε αποφάσεις για ανάκτηση από την Επιτροπή.

4.3. Το προσωπικό της Επιτροπής καθώς και το εντεταλμένο από την Επιτροπή εξωτερικό προσωπικό πρέπει να έχει κατάλληλο δικαίωμα πρόσβασης, ιδίως στα γραφεία του δικαιούχου, καθώς και σε όλες αυτές τις πληροφορίες, συμπεριλαμβανομένων των πληροφοριών σε ηλεκτρονική μορφή, όπως, ενδεχομένως, απαιτείται για τη διεξαγωγή των λογιστικών αυτών ελέγχων.

4.4. Το Ελεγκτικό Συνέδριο καθώς και η Ευρωπαϊκή Υπηρεσία Καταπολέμησης της Απάτης (OLAF) έχουν τα ίδια δικαιώματα με την Επιτροπή, ιδιαίτερα όσον αφορά την πρόσβαση.

4.5. Προκειμένου να προστατεύει τα οικονομικά συμφέροντα των Ευρωπαϊκών Κοινοτήτων από την απάτη και τις λοιπές παρατυπίες, η Επιτροπή είναι εξουσιοδοτημένη να πραγματοποιεί ελέγχους και επαληθεύσεις επιτοπίως, στο πλαίσιο του προγράμματος, σύμφωνα με τον κανονισμό (Ευρατόμ, ΕΚ) αριθ. 2185/96 του Συμβουλίου(1). Εφόσον χρειασθεί, διεξάγονται έρευνες από την Ευρωπαϊκή Υπηρεσία Καταπολέμησης της Απάτης (OLAF), οι οποίες διέπονται από τον κανονισμό (ΕΚ) αριθ. 1073/1999 του Ευρωπαϊκού Κοινοβουλίου και του Συμβουλίου(2).

(1) ΕΕ L 292 της 15.11.1996, σ. 2.

(2) ΕΕ L 136 της 31.5.1999, σ. 1.

ΑΙΤΙΟΛΟΓΙΚΗ ΕΚΘΕΣΗ ΤΟΥ ΣΥΜΒΟΥΛΙΟΥ

I. ΕΙΣΑΓΩΓΗ

1. Στις 5 Ιουνίου 2003, η Επιτροπή υπέβαλε στο Συμβούλιο την ως άνω πρόταση απόφασης που βασίζεται στο άρθρο 13 παράγραφος 2 της συνθήκης.

2. Το Ευρωπαϊκό Κοινοβούλιο διετύπωσε τη γνώμη του σε πρώτη ανάγνωση στις 20 Νοεμβρίου 2003.

3. Η Επιτροπή υπέβαλε την τροποποιημένη πρότασή της στις 19 Ιανουαρίου 2004.

4. Σύμφωνα με το άρθρο 251 της συνθήκης, το Συμβούλιο καθόρισε την κοινή του θέση στις 6 Φεβρουαρίου 2004.

II. ΣΤΟΧΟΣ

Στόχος της παρούσας απόφασης είναι να προβλεφθεί ένα βασικό μέσο για τη χορήγηση επιδότησης λειτουργίας σε οργανώσεις που δραστηριοποιούνται σε ευρωπαϊκό επίπεδο στον τομέα της ισότητας μεταξύ ανδρών και γυναικών κατά τα έτη 2004 και 2005. Η υποχρέωση έκδοσης μιας τέτοιας βασικής πράξης για τη χρηματοδότηση του προγράμματος δράσης προκύπτει από τον κανονισμό (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, για το δημοσιονομικό κανονισμό που εφαρμόζεται στο γενικό προϋπολογισμό των Ευρωπαϊκών Κοινοτήτων.

Επί αυτής της βάσης μπορεί να συνεχιστεί η χρηματοδότηση οργανώσεων που δραστηριοποιούνται σε ευρωπαϊκό επίπεδο στον τομέα της ισότητας των δύο φύλων και, ως εκ τούτου, η υποστήριξη του σημαντικού αυτού σκοπού.

III. ΑΝΑΛΥΣΗ ΤΗΣ ΚΟΙΝΗΣ ΘΕΣΗΣ

1. Γενικές παρατηρήσεις

Το Συμβούλιο καθόρισε την κοινή του θέση με σκοπό να διασφαλιστεί η υποστήριξη των οργανώσεων αυτών κατά τα έτη 2004 και 2005.

Το Συμβούλιο δέχθηκε τους κύριους στόχους της πρότασης της Επιτροπής και αρκετές από τις τροπολογίες του Ευρωπαϊκού Κοινοβουλίου.

Όσον αφορά την διάρκεια του προγράμματος και το συνολικό χρηματικό ποσό που θα δαπανηθεί, η κοινή θέση τηρεί τη συμφωνία που επιτεύχθηκε μεταξύ του Ευρωπαϊκού Κοινοβουλίου, της Επιτροπής και του Συμβουλίου κατά τον τριμερή διάλογο της 24ης Νοεμβρίου 2003.

2. Τροπολογίες του Ευρωπαϊκού Κοινοβουλίου

Το Ευρωπαϊκό Κοινοβούλιο ενέκρινε 20 τροπολογίες σε πρώτη ανάγνωση.

2.1. Τροπολογίες του Ευρωπαϊκού Κοινοβουλίου που δεν δέχθηκε η Επιτροπή

Στην τροποποιημένη πρότασή της, η Επιτροπή δεν δέχθηκε Οκτώ από τις τροπολογίες του Κοινοβουλίου, συγκεκριμένα τις τροπολογίες αριθ. 6-11, 19 και 20.

Το Συμβούλιο δεν δέχθηκε τις τροπολογίες αυτές για τους ίδιους λόγους που εξέθεσε η Επιτροπή.

2.2. Τροπολογίες του Ευρωπαϊκού Κοινοβουλίου που δέχθηκε η Επιτροπή

Η Επιτροπή δέχθηκε εξ ολοκλήρου δώδεκα από τις τροπολογίες του Ευρωπαϊκού Κοινοβουλίου, συγκεκριμένα τις τροπολογίες αριθ. 2-5, 12-14, 16-18, 22 και 27.

Από τις τροπολογίες αυτές, το Συμβούλιο δέχθηκε εξ ολοκλήρου οκτώ (τροπολογίες αριθ. 2-5, 12, 14, 16 και 27), εάν όχι κατά λέξη τουλάχιστον ως προς το πνεύμα, και μία τροπολογία εν μέρει (τροπολογία αριθ. 22), για τους λόγους που εξέθεσε η Επιτροπή. Το Συμβούλιο απέρριψε τρεις από τις τροπολογίες που αποδέχθηκε η Επιτροπή (αριθ. 13, 17 και 18) για τους ακόλουθους λόγους:

- η τροπολογία αριθ. 13 απορρίφθηκε, διότι το Συμβούλιο έκρινε ότι η λέξη "συνδυασμός" επαγγελματικού και οικογενειακού βίου είναι πιο πειστική και πιο κατάλληλη από την λέξη "διασύνδεση". Όσον αφορά το δεύτερο μέρος της τροπολογίας, το Συμβούλιο δεν προσέθεσε συγκεκριμένους τομείς για την ενσωμάτωση της ισότητας των δύο φύλων διότι αυτό θα δημιουργούσε το θέμα του γιατί δεν γίνεται αναφορά και σε άλλους συγκεκριμένους τομείς,

- η τροπολογία αριθ. 17 απορρίφθηκε για καθαρά τεχνικούς λόγους, διότι η διάρθρωση του παραρτήματος τροποποιήθηκε και το ευρωπαϊκό λόμπι γυναικών αναφέρεται στο σημείο 1.2,

- η τροπολογία αριθ. 18 απορρίφθηκε από ιο Συμβούλιο, διότι είναι δύσκολος ο ορισμός της "μη κερδοσκοπικής" οργάνωσης και θα οδηγούσε στον ακούσιο αποκλεισμό ορισμένων οργανώσεων. Επιπλέον, διατηρήθηκε η αναφορά στο τέλος της πρότασης σε ένα στόχο που αποτελεί μέρος της πολιτικής της Ευρωπαϊκής Ένωσης στον τομέα της ισότητας διότι είναι σημαντικό να χρηματοδοτείται η ενίσχυση των στόχων πολιτικής της Ευρωπαϊκής Ένωσης.

3. Άλλες αλλαγές που επέφερε το Συμβούλιο στην πρόταση της Επιτροπής

Η κύρια τροποποίηση που επέφερε το Συμβούλιο στην πρόταση της Επιτροπής αφορά τις ειδικές αναφορές στο ευρωπαϊκό λόμπι γυναικών οι οποίες έχουν διαγραφεί στα άρθρα 1, 2, 4 και 5. Ο λόγος που έγινε αυτό είναι ότι θα ήταν προτιμότερο να καθορίζει η απόφαση τα κριτήρια επιλογής της επιλέξιμων οργανώσεων κατά αόριστο τρόπο.

Εξάλλου, το Συμβούλιο αναγνώρισε το σημαντικό έργο του ευρωπαϊκού λόμπι γυναικών και για το λόγο αυτό διατήρησε ειδικές ειδικές αναφορές στην οργάνωση αυτή στο παράρτημα, αλλά κατ' άλλον τρόπο ο οποίος δεν δίνει την εντύπωση ιδιαίτερης μεταχείρισης.

Ορισμένες τροπολογίες των άρθρων και του παραρτήματος είναι απόρροια της τροποποιημένης αυτής διάρθρωσης.

Μία άλλη αλλαγή που έκανε το Συμβούλιο, και αυτό για λόγους διαφάνειας, υπήρξε η μεταφορά στην νέα παράγραφο 3 του άρθρου 1 της αναφοράς στη διάρκεια του προγράμματος.

Το Συμβούλιο τροποποίησε επίσης το σημείο 3.1 του παραρτήματος, προκειμένου η απευθείας χορήγηση μιας επιδότησης λειτουργίας στο ευρωπαϊκό λόμπι γυναικών να εξαρτάται από την έγκριση ενός καταλλήλου προγράμματος εργασιών και προϋπολογισμού.

IV. ΣΥΜΠΕΡΑΣΜΑ

Το Συμβούλιο, το οποίο περιέλαβε στο κείμενο της κοινής θέσης όλα τα στοιχεία επί των οποίων είχε επιτευχθεί συμφωνία κατά τον τριμερή διάλογο της 24ης Νοεμβρίου 2003, κρίνει ότι η κοινή θέση επιτυγχάνει τους βασικούς στόχους της πρότασης της Επιτροπής καθώς και εκείνους που έλαβε υπόψη του το Ευρωπαϊκό Κοινοβούλιο για την πρόταση των τροπολογιών του.